Document ID: 32010R0893

UREDBA KOMISIJE (EU) št. 893/2010
z dne 8. oktobra 2010
o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acekvinocil, bentazon, karbendazim, ciflutrin, fenamidon, fenazakvin, flonikamid, flutriafol, imidakloprid, ioksinil, metkonazol, protiokonazol, tebufenozid in tiofanat-metil v nekaterih proizvodih ali na njih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za bentazon, karbendazim, ciflutrin, fenamidon, ioksinil in tiofanat-metil so bile določene v Prilogi II in delu B Priloge III k Uredbi (ES) št. 396/2005. MRL za acekvinocil, fenazakvin, flonikamid, flutriafol, imidakloprid, metkonazol, protiokonazol in tebufenozid so bile določene v delu A Priloge III k Uredbi (ES) št. 396/2005.
(2)
Pri postopku v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bila za registracijo fitofarmacevtskega sredstva, ki vsebuje aktivno snov bentazon, za uporabo na sladki koruzi v skladu s členom 6(1) Uredbe (ES) št. 396/2005 vložena vloga za spremembo obstoječih MRL.
(3)
Za acekvinocil je bila vložena vloga za uporabo na pomarančah, mandarinah, breskvah, grozdju, paradižnikih in jajčevcih. Za karbendazim je bila vložena vloga za uporabo na limonah, limetah in mandarinah. Za ciflutrin je bila vložena vloga za uporabo bučkah, kumaricah za vlaganje, fižolu s stroki, grahu s stroki in krompirju. Za fenamidon je bila vložena vloga za uporabo na jagodah in bučnicah. Za fenazakvin je bil vložena vloga za uporabo na čaju. Za flonikamid je bila vložena vloga za uporabo na citrusih, češnjah, papriki, jajčevcih in grahu brez strokov. Za flutriafol je bila vložena vloga za uporabo na jabolkih, bananah in vinskem grozdju. Za imidakloprid je bila vložena vloga za uporabo na rižu. Za ioksinil je bil vložena vloga za uporabo na drobnjaku. Za metkonazol je bila vložena vloga za uporabo na češnjah, breskvah, marelicah, bombažnem semenu, pšenici in sladkorni pesi. Za protiokonazol je bila vložena vloga za uporabo na brokoliju in cvetači. Za tebufenozid je bila vložena vloga za uporabo na rižu. Za tiofanat-metil je bila vložena vloga za uporabo na grenivkah, pomarančah, limonah, limetah in mandarinah.
(4)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji predložile poročila o ocenah.
(5)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (3). Ta mnenja je poslala Komisiji in državam članicam ter jih javno objavila.
(6)
Agencija je v utemeljenih mnenjih ugotovila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.
(7)
Iz utemeljenih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(8)
Uredbo (ES) št. 396/2005 je treba zato ustrezno spremeniti.
(9)
Ukrepi, predvideni v tej uredbi, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati na dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. oktobra 2010

Labels: 7
0
17
6